b'\n_START_ARTICLE_\nBaltijos valstyb\xc4\x97s\n_START_SECTION_\nDemografin\xc4\x97 pad\xc4\x97tis\n_START_PARAGRAPH_\nAtk\xc5\xabrus nepriklausomyb\xc4\x99, Baltijos \xc5\xa1alyse kilo ekonomini\xc5\xb3 problem\xc5\xb3. Smuko demografiniai rodikliai, suma\xc5\xbe\xc4\x97jo gimstamumas, padid\xc4\x97jo mirtingumas. Gyventoj\xc5\xb3 prieaugis tapo neigiamas._NEWLINE_Pastaraisiais metais Baltijos \xc5\xa1ali\xc5\xb3 ekonomika kyla, ger\xc4\x97ja \xc5\xbemoni\xc5\xb3 gyvenimo lygis, ta\xc4\x8diau gimstamumas i\xc5\xa1lieka labai ma\xc5\xbeas. Prognozuojama, kad iki XXI a. vidurio gyventoj\xc5\xb3 skai\xc4\x8dius Lietuvoje suma\xc5\xbe\xc4\x97s ketvirtadaliu, Latvijoje ir Estijoje\xc2\xa0\xe2\x80\x93 tre\xc4\x8ddaliu.\n_START_SECTION_\nEnergetika\n_START_PARAGRAPH_\nBaltijos \xc5\xa1alys neturi dideli\xc5\xb3 naftos, gamtini\xc5\xb3 duj\xc5\xb3 ar akmens angli\xc5\xb3 telkini\xc5\xb3. Taigi did\xc5\xbei\xc4\x85j\xc4\x85 i\xc5\xa1tekli\xc5\xb3 dal\xc4\xaf \xc4\xafsive\xc5\xbea i\xc5\xa1 kit\xc5\xb3 valstybi\xc5\xb3. D\xc4\x97l ypatingos geografin\xc4\x97s pad\xc4\x97ties daugiausia \xc5\xbealiav\xc5\xb3 \xc5\xa1ios \xc5\xa1alys importuoja i\xc5\xa1 Rusijos._NEWLINE_1964\xc2\xa0m. Latvijoje ma\xc5\xbeame miestelyje Adze, netoli kaimo Gudenieki, i\xc5\xa1gauta nafta. V\xc4\x97liau naftos paie\xc5\xa1ka buvo t\xc4\x99siama Baltijos j\xc5\xabros \xc5\xa1elfe, kur atrasta keletas perspektyvi\xc5\xb3 naftos gavimo vietovi\xc5\xb3. TSRS okupacijos laikotarpiu i\xc5\xa1gr\xc4\x99\xc5\xbeti 93 tyrimo gr\xc4\x99\xc5\xbeiniai. Naftos gr\xc4\x99\xc5\xbeiniai nebuvo eksploatuojami, nes jos i\xc5\xa1tekliai buvo pigiai gaunami i\xc5\xa1 Rusijos. Didesnio d\xc4\x97mesio naftos gr\xc4\x99\xc5\xbeiniai sulauk\xc4\x97 Latvijai atgavus nepriklausomyb\xc4\x99 1991 metais. Buvo kil\xc4\x99s net diplomatinio pob\xc5\xabd\xc5\xbeio \xe2\x80\x9ekaras\xe2\x80\x9d su artimiausia kaimyne ir partnere Lietuva d\xc4\x97l naftos atsarg\xc5\xb3 Baltijos j\xc5\xabroje. Pagal \xc4\xafvarius vertinimus Latvijos naftos atsargos svyruoja nuo 250 iki 730 milijon\xc5\xb3 bareli\xc5\xb3._NEWLINE_Estija ir Lietuva pagamina daug elektros energijos, Latvija\xc2\xa0\xe2\x80\x93 gerokai ma\xc5\xbeiau. Estijoje didel\xc4\x99 reik\xc5\xa1m\xc4\x99 turi vietin\xc4\x97s naudingosios i\xc5\xa1kasenos\xc2\xa0\xe2\x80\x93 skal\xc5\xabnai, kuri\xc5\xb3 gavyb\xc4\x85 ir naudojim\xc4\x85 Estija rengiasi didinti._NEWLINE_Iki 2009\xc2\xa0m. Lietuvoje apie 70\xc2\xa0% visos elektros energijos pagamindavo Ignalinos atomin\xc4\x97 elektrin\xc4\x97. Sustabd\xc5\xbeius elektrin\xc4\x97s veikl\xc4\x85, energij\xc4\x85 gamina \xc5\xa1ilumin\xc4\x97s, vandens, v\xc4\x97jo ir saul\xc4\x97s j\xc4\x97gain\xc4\x97s._NEWLINE_Did\xc5\xbei\xc4\x85j\xc4\x85 Latvijos elektros energijos dal\xc4\xaf gamina Dauguvos up\xc4\x97je \xc4\xafrengtos galingos vandens j\xc4\x97gain\xc4\x97s. Likusi\xc4\x85 dal\xc4\xaf \xc5\xa1alis importuoja i\xc5\xa1 Lietuvos ir kit\xc5\xb3 valstybi\xc5\xb3._NEWLINE_2007 m. prad\xc4\x97tas tarpvalstybinis Baltijos \xc5\xa1ali\xc5\xb3 elektros tinkl\xc5\xb3 sinchronizacijos projektas, kuriuo siekiama atskirti \xc5\xa1ali\xc5\xb3 elektros tinklus nuo BRELL \xc5\xbeiedo ir sinchronizuoti su Kontinentiniu Europos tinklu. 2019 m. bir\xc5\xbeelio 20 d. Europos Komisijos vadovai Briuselyje patvirtino darb\xc5\xb3 kalendori\xc5\xb3, kaip Baltijos \xc5\xa1ali\xc5\xb3 elektros tinklus atjungti nuo posovietin\xc4\x97s sistemos ir sinchronizuoti su Vakar\xc5\xb3 Europa.'